Københavns Politi efterlyser fortsat oplysninger om en mand mistænkt for at stå bag et groft voldtægtsforsøg

Københavns Politi søger endnu en gang hjælp i offentligheden til at få identificeret mulig gerningsmand til et voldtægtsforsøg fredag morgen.

Ifølge politiet fulgte manden på billedet efter en 27-årig kvinde nær Ny Ellebjerg Station i København. Overfaldet skete på stisystemet bag Ellestykket/Pilestykket (i retning mod Ellebjergvej) omkring klokken 06.00 fredag morgen.

Efterfølgende sendte politiet en efterlysning ud, hvor de offentliggjorde et billede af den mistænkte. Men det har ikke givet pote. Derfor har politiet nu offentliggjort et nyt billede af den mistænkte.

Politiet skriver i en pressemeddelelse, at gerningsmanden ankom kort før overfaldet med S-tog, linje E fra Hovedbanegården, og han flygtede efterfølgende fra stedet i retningen tilbage mod Ny Ellebjerg Station.

Gerningsmanden beskrives som afrikansk af udseende, hvor politiet i parentes tilføjer (sort i huden), 22-28 år. Han beskrives som almindelig af bygning og ca. 175 cm høj. Han havde sort hår med snoede totter.

På gerningstidspunktet var manden iført sort jakke/trøje, blå løse cowboybukser og hvide kondisko. Han medbragte en brun/beige forholdsvis stor rygsæk med brede stofbærestykker over skuldrene.

Manden talte engelsk.

Evt. tip og henvendelser fra borgere skal ske til Københavns Politi på tlf. 114.

Se også: Kvinde forsøgt voldtaget i morges: Har du set denne mand?